Belgian kuningaskunnan aloite neuvoston päätöksen tekemiseksi turvallisuudesta kansainvälisten jalkapallo-ottelujen aikana



Virallinen lehti nro C 258 , 15/09/2001 s. 0007 - 0008



Belgian kuningaskunnan aloite neuvoston päätöksen tekemiseksi turvallisuudesta kansainvälisten jalkapallo-ottelujen aikana (2001/C 258/06) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan a ja b alakohdan sekä 34 artiklan 2 kohdan c alakohdan, ottaa huomioon Belgian kuningaskunnan aloitteen, ottaa huomioon Euroopan parlamentin lausunnon, sekä katsoo seuraavaa: (1) Eri eurooppalaisten ja kansainvälisten kisojen ja lukuisten kannattajien liikkumisen seurauksena jalkapalloilu on muuttumassa yhä kansainvälisemmäksi. Kansainvälistyminen edellyttää turvallisuuden takaamiseksi jalkapallo-otteluiden aikana kansallisen tason ylittävää lähestymistapaa. (2) Jalkapalloilua ei ole syytä pitää vain yleisen järjestyksen, rauhan ja turvallisuuden häiritsemisestä mahdollisesti aiheutuvien ongelmien lähteenä, vaan tapahtumana, joka mahdollisesta riskistä riippumatta on hallittava tehokkaalla tavalla. (3) Jalkapallotapahtuman tehokkaan hallinnan ja etenkin jalkapalloon liittyvän väkivallan estämisen ja torjumisen kannalta on tietojenvaihto ratkaisevan tärkeää, jotta poliisiviranomaiset ja julkinen valta voivat riittävästi valmistautua tilanteeseen ja toimia tarvittaessa asianmukaisella tavalla. (4) Jalkapallotapahtumaan liittyvän tietojenvaihdon ja kansainvälisten jalkapallo-ottelujen yhteydessä suoritettavan välttämättömän kansainvälisen poliisiyhteistyön kannalta on ratkaisevan tärkeää, että jokaiseen jäsenvaltioon perustetaan poliisin kansallinen jalkapalloalan tietokeskus, ON PÄÄTTÄNYT SEURAAVAA: 1 artikla Kansallisen jalkapalloalan tietokeskuksen perustaminen 1. Kunkin jäsenvaltion on perustettava tai nimettävä poliisin kansallinen jalkapalloalan tietokeskus, joka on toimivaltainen toteuttamaan sille tässä päätöksessä annettuja tehtäviä. 2. Kyseistä kansallista jalkapalloalan tietokeskusta koskevat tiedot ja myöhemmät muutokset lähetetään neuvoston pääsihteeristöön, joka julkaisee tiedot Euroopan yhteisöjen virallisessa lehdessä. 3. Kansallinen jalkapalloalan tietokeskus on ainoa, suora keskusyhteyspiste kansainvälisiin jalkapallo-otteluihin liittyvää tietojenvaihtoa ja kansainvälisen poliisiyhteistyön toteuttamista varten. 4. Kansalliset jalkapalloalan tietokeskukset ovat kansainvälisissä yhteyksissä yhdenvertaisia. 2 artikla Kansallisen jalkapalloalan tietokeskuksen henkilöstö ja varustus Kunkin jäsenvaltion on toteutettava tarvittavat toimenpiteet huolehtiakseen siitä, että sen kansallinen jalkapalloalan tietokeskus on tarpeellisella tavalla varustettu, jotta se voi suoriutua sille tässä päätöksessä annetuista tehtävistä tehokkaasti ja ripeästi. Kansallisen jalkapalloalan tietokeskuksen henkilöstöllä on oltava tarpeellinen poliisiasiantuntemus jalkapallotapahtumien ongelmista. 3 artikla Kansallisen jalkapalloalan tietokeskuksen tehtävät 1. Kansallinen jalkapalloalan tietokeskus vastaa poliisin tietojenvaihdon koordinoimisesta kansainvälisten jalkapallo-ottelujen yhteydessä. Tietojenvaihto on mahdollista myös muiden turvallisuuteen tai yleiseen järjestykseen myötävaikuttavien lainvalvontaviranomaisten kanssa. 2. Kansallinen jalkapalloalan tietokeskus vastaa asiaa koskevien sovellettavien kansallisten ja kansainvälisten sääntöjen mukaisesti niiden tietojen hallinnasta, jotka koskevat riskikannattajien henkilötietoja. 3. Kansallinen jalkapalloalan tietokeskus koordinoi ja/tai järjestää kansainvälisiä jalkapallo-otteluita koskevan kansainvälisen poliisiyhteistyön toteuttamista. 4. Kansallinen jalkapalloalan tietokeskus vastaa toimivaltaisten kansallisten viranomaisten tukemisesta. 5. Kansallisella jalkapalloalan tietokeskuksella on kansainvälisten jalkapallo-otteluiden yhteydessä jatkuvasti käytettävissään riskianalyysi omista seuroista ja omasta maajoukkueesta muiden jäsenvaltioiden kansallisten jalkapalloalan tietokeskusten tarpeita varten. 4 artikla Poliisin suorittama kansallisten jalkapalloalan tietokeskusten välinen tietojenvaihto 1. Kansalliset jalkapalloalan tietokeskukset vaihtavat keskenään yleisiä tietoja sekä tämän artiklan 3 kohdassa säädetyin edellytyksin henkilötietoja ennen jalkapallotapahtumaa, tapahtuman aikana ja sen jälkeen. 2. Kansainvälisen jalkapallo-ottelun yhteydessä vaihdettavat yleiset tiedot ovat strategisia, operatiivisia ja taktisia tietoja. Niillä tarkoitetaan seuraavaa: - strategiset tiedot: tiedot, jotka kuvaavat tapahtumaa sen kaikilta osin ja joissa kiinnitetään erityistä huomiota tapahtumaan liittyviin turvallisuusriskeihin, - operatiiviset tiedot: tiedot, joiden perusteella saadaan oikeellinen käsitys tapahtumaan liittyvistä järjestyshäiriöistä, - taktiset tiedot: tiedot, joiden perusteella operatiiviset vastuuhenkilöt voivat toimia asianmukaisesti järjestyksen ja turvallisuuden säilyttämiseksi tapahtuman yhteydessä. 3. Henkilötietojen vaihto tapahtuu sovellettavan kansallisen ja kansainvälisen lainsäädännön mukaisesti siten, että sen tavoitteena on asianmukaisten toimenpiteiden valmisteleminen ja toteuttaminen yleisen järjestyksen säilyttämiseksi jalkapallotapahtuman yhteydessä. Henkilötietoja voidaan vaihtaa erityisesti sellaisista henkilöistä, jotka vaarantavat tai voivat vaarantaa yleisen järjestyksen, rauhan ja turvallisuuden. 5 artikla Kansallisten jalkapalloalan tietokeskusten välinen yhteydenpito 1. Kansainvälisiä otteluja koskeva tietojenvaihto koordinoidaan kansallisen jalkapalloalan tietokeskuksen kautta. Kansallinen jalkapalloalan tietokeskus käyttää käsitellyt tiedot itse, tai ne toimitetaan asianomaisille poliisi- ja muille viranomaisille. Kansallinen jalkapalloalan tietokeskus koordinoi ja tarvittaessa järjestää jalkapallotapahtumassa mukana olevien eri maiden poliisiviranomaisten yhteydenpidon. 2. Jalkapallotapahtuman järjestävän jäsenvaltion kansallinen jalkapalloalan tietokeskus on koko mestaruuskilpailun ja/tai ottelun ajan yhteydessä asianomaisen maan tai asianomaisten maiden kansallisiin poliisiviranomaisiin, tarvittaessa kyseisen maan tai kyseisten maiden nimeämän ja käyttöön asettaman yhteyshenkilön kautta. Yhteyshenkilöön voidaan ottaa yhteyttä yleistä järjestystä, jalkapalloon liittyvää väkivaltaa, yleistä rikollisuutta ja terrorismia koskevissa asioissa. 3. Kansalliset jalkapalloalan tietokeskukset toteuttavat yhteydenpitonsa siten, että tietojen luottamuksellisuus taataan. Vaihdetut viestit arkistoidaan, ja muut kansalliset tietokeskukset, joita asia koskee, voivat tutustua niihin myöhemmin edellyttäen, että tiedot toimittanut kansallinen tietokeskus antaa siihen suostumuksensa. 6 artikla Käytettävät kielet Kansallisten tietokeskusten välinen yhteydenpito tapahtuu niiden omalla kielellä niin, että samalla toimitetaan käännös asianomaisten osapuolten yhteisellä työskentelykielellä, jolleivät asianomaiset osapuolet ole keskenään toisin sopineet. 7 artikla Voimaantulo Tätä päätöstä noudatetaan ... päivästä ... kuuta ... Tehty ... Neuvoston puolesta Puheenjohtaja ...